
Text rozhodnutia
Súd: Krajský súd Bratislava Spisová značka: 6Sp/10/2010 Identifikačné číslo súdneho spisu: 1010201128 Dátum vydania rozhodnutia: 01. 02. 2012 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2012:1010201128.2 Uznesenie Krajský súd v Bratislave v právnej veci navrhovateľa: ALCOR, s.r.o. so sídlom Vajanského nábrežie 9, Bratislava, IČO: 31 338 097, zastúpeného pánom JUDr. Petrom Schmidlom, advokátom so sídlom Mickiewiczova 2, Bratislava proti odporcovi: Starosta mestskej časti Bratislava - Petžalka so sídlom Kutlíkova 17, Bratislava v konaní o opravnom prostriedku navrhovateľa zo dňa 23.5.2010 proti rozhodnutiu odporcu značky: XXXX/XXXX/XX/X zo dňa 23.4.2010 takto r o z h o d o l : Krajský súd v Bratislave návrh o d m i e t a . Žiaden z účastníkov konania nemá právo na náhradu trov tohto konania. o d ô v o d n e n i e : Dňa 8.6.2010 bol do podateľne konajúceho Krajského súdu v Bratislave (ďalej len súd) doručený návrh (opravný prostriedok) navrhovateľa proti rozhodnutiu odporcu značky: XXXX/XXXX/XX/X zo dňa 23.4.2010, ktorým odporca obmedzil prevádzkovú dobu v prevádzkárni navrhovateľa "N. A.G. M., Z. R. X, K. denne do 24.00 hod. na dobu jedného roku od nadobudnutia právoplatnosti napadnutého rozhodnutia. Napadnuté rozhodnutie, ktoré obsahovalo riadne poučenie o možnosti podať voči nemu opravný prostriedok v lehote 30 dní odo dňa jeho doručenia, bolo priamo navrhovateľovi doručované nasledovne: - prvý neúspešný pokus o doručenie: 29.4.2010; - druhý neúspešný pokus o doručenie: 30.4.2010; - zásielka následne uložená na pošte: 30.4.2010. S poukazom na ust. § 24 ods. 2 zák. č. 71/1967 Zb. o správnom konaní platí fikcia doručenia rozhodnutia navrhovateľovi dňom 3.5.2010. Tridsiatym, teda posledným dňom lehoty na podanie opravného prostriedku bol deň 2.6.2010. Ako to je zrejmé z podacej pečiatky súdu, opravný prostriedok bol súdu doručený 8.6.2010, teda po uplynutí odvolacej lehoty. Podľa ust. § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné Pretože návrh - opravný prostriedok navrhovateľa voči napadnutému rozhodnutiu odporcu bol podaný oneskorene, rozhodol súd tak, ako to je uvedené vo výrokovej časti tohto uznesenia O trovách konania súd rozhodol v súlade s analogickým použitím ust. § 146 ods.1, písm. c), O.s.p. Poučenie: Proti tomuto uzneseniu možno podať odvolanie v lehote 15 dní od jeho doručenia na Najvyšší súd Slovenskej republiky prostredníctvom tunajšieho súdu, písomne. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.).

